**PREBIVALSTVENA POLITIKA KITAJSKE PA LETU 1950: OD ZAČETNIH ISKANJ IN SOCIALISTIČNE VERE V NEOMEJENO RAST PREBIVALSTVA DO POLITIKE ENEGA IN ZATEM TREH OTROK NA DRUŽINO**

**POPULATION POLICY OF CHINA SINCE 1950: FROM EARLY SOCIALIST IDEAS AND OSCILLATIONS TO THE ONE-CHILD POLICY AND RECENT TWO AND THREE CHILDREN POLICY PER FAMILY**

*Janez Malačič*

Ekonomska fakulteta Univerze v Ljubljani

Kardeljeva ploščad 17, 1000 Ljubljana, Slovenija

Elektronska pošta: janez.malacic@ef.uni-lj.si

**POVZETEK**

**Avtor analizira razvoj prebivalstvene politike Kitajske v zadnjih nekaj več kot sedemdesetih letih. V tem obdobju je kitajska prebivalstvena politika doživela velike spremembe, ki so bile povezane z gospodarskimi in družbenimi spremembami in razvojem, različnimi fazami demografskega prehoda in veliko modernizacijo družbe nasploh. Od začetne negotovosti in nihanj je politika prišla v osrednjo fazo, ki jo je zaznamovala politika enega otroka na družino. (Pre)dolgo trajanje te faze bo gotovo otežilo doseganje ciljev prebivalstvene politike Kitajske v naslednjih fazah, namreč politike dveh in zatem treh otrok na družino. Kako uspešna bo kitajska politika pri spodbujanju rodnosti, bo pokazal šele čas.**

 **Ključne besede: prebivalstvena politika, Kitajska, pospešeni demografski prehod.**

**ABSTRACT**

**China's population policy has changed tremendously since 1950. The changes have been caused by political, economic and social developments, demographic transition and modernization of the society. From early socialist ideas and oscillations the population policy evolved in one-child per family policy. This central phase ended in 2015, probably too late. Therefore, the goals of the last three children per family policy will be harder to achieve. Generally, it remains to be seen how effective will be pronatalist policy in China.**

**Key words: population policy, China, induced demographic transition.**

**1 UVOD**

Prebivalstvo Kitajske je v obdobju po letu 1950 največje prebivalstvo sveta. Leta 1950 je štelo po kitajskih uradnih podatkih 546,8 milijona ter imelo stopnjo natalitete 37,0 ‰, stopnjo smrtnosti 18,0 ‰ in stopnjo celotne rodnosti 5,81 otroka na žensko (Calot, 1984). Na ta način je bilo v zgodnji fazi demografskega prehoda, v kateri se je smrtnost že zniževala, medtem ko se rodnost še ni začela zniževati. V zahodni demografski literaturi so avtorji kritično ocenjevali uradne kitajske demografske podatke. Za obdobje 1953-1980 te ocene ne kažejo večjih razlik pri celotnem prebivalstvu, pri stopnji natalitete in še posebej pri stopnji smrtnosti pa so razlike precej večje. Stopnji natalitete in smrtnosti sta v tem obdobju v kitajskih uradnih podatkih podcenjeni (Banister, 1984). Razlike so še posebej velike v obdobju politike velikega skoka naprej, ki je povzročila lakoto in veliko povečanje smrtnosti.

 Ne glede na razlike v omenjenih dveh virih podatkov pa nam ti podatki omogočajo okvirno slediti poteku demografskega prehoda od visokih ravni rodnosti in smrtnosti na nizke ravni teh dveh demografskih procesov v Kitajski. Pri tem je še posebej zanimivo pogledati, kdaj se je začela zniževati rodnost oziroma stopnja natalitete. Po obeh virih podatkov lahko ugotovimo, da se je to zgodilo okrog leta 1970, ko je prebivalstvo Kitajske štelo že 820 milijonov. Do leta 1982, ko je število z 1,008 prvič preseglo milijardo, je stopnja natalitete padla na 21,1 ‰ in stopnja smrtnosti na 7,9 ‰ (kitajski podatek je 6,6 ‰). Ob upoštevanju ocene, da je bilo na Kitajskem leta 1950 550 milijonov ljudi, je bila povprečna letna stopnja rasti prebivalstva v obdobju 1950-1982 1,89 %. Po tej stopnji rasti bi se modelsko prebivalstvo podvojilo v 37 letih. Na osnovi ocen OZN o gibanju osnovnih kazalcev rodnosti in smrtnosti lahko sklenemo, da se je demografski prehod na Kitajskem končal v 1990-ih letih. Stopnja natalitete se je znižala na 18,2 ‰ leta 1990 in na 13,6 ‰ leta 2000. V teh dveh letih je bila stopnja celotne rodnosti zaporedoma 1,92 in 1,70 otroka na žensko. Število prebivalstva pa je bilo leta 2000 1,270 milijarde (UN, 2007). Dodajmo še, da je leta 2021 objavljeni podatek popisa v letu 2020 1,410 milijarde, stopnja celotne rodnosti pa le 1,33. Po teh podatkih je bila povprečna letna stopnja rasti prebivalstva Kitajske v obdobju 1950-2020 1,35 %.

 Kitajski demografski prehod je bil izjemno hiter, saj je trajal le okrog 40-50 let. Po trajanju se zelo razlikuje od demografskih prehodov v razvitem delu sveta, kjer so ti trajali 150 do 200 let. Vendar se razlikuje tudi od prehodov v ostalih nerazvitih državah sveta, kjer je praviloma smrtnost prav tako hitro padla, rodnost pa se je prilagajala znižani smrtnosti največkrat veliko počasneje. Tako hiter demografski prehod, še posebej pri rodnosti, je Kitajska dosegla s pomočjo prebivalstvene politike in doslednega izvajanja te politike s strani vladajoče politike, države in celotne družbe.

 V tem besedilu bomo analizirali razvoj kitajske prebivalstvene politike v obdobju 1950 – 2021. To obdobje bomo razdelili na tri dele v skladu z osnovnimi značilnostmi kitajske prebivalstvene politike. Prvo obdobje je 1950-1980, ko oblast niha med začetnimi iskanji in potrebo po intervenciji na eni strani in socialistično vero v neomejeno rast prebivalstva na drugi strani. Drugo je obdobje politike enega otroka na družino 1980-2015. Tretje obdobje od leta 2016 naprej pa je obdobje politike dveh in zatem treh otrok na družino.

**2 ZGODNJE FAZE DEMOGRAFSKEGA PREHODA TER NIHANJE MED POTREBO PO INTERVENCIJI IN STIHIJNIM RAZVOJEM: 1950 – 1980**

Prvo obdobje prebivalstvene politike socialistične Kitajske, ki je nastala s prevzemom oblasti s strani komunistične partije v letu 1949, so zaznamovala velika nihanja v teoriji in praksi med različnimi skrajnostmi ( Zheng, Jian idr., 1981). Letom podpore in kampanj načrtovanja družine so sledila leta popolnega zavračanja. Predsednik Mao je že leta 1949 zanikal obstoj kakršnihkoli resnih prebivalstvenih problemov na Kitajskem in zavrnil »absurdno« Malthusovo teorijo, ki so jo zavrgli marksisti in socialistična praksa v Sovjetski zvezi in na Kitajskem (Population Reports, 1982). Vlada je v prvih letih deloma podpirala rojstva, prepovedala sterilizacijo in splav, dajala podporo vladnim uslužbencem za rojstvo otroka ter v propagandi povezovala veliko otrok z novim družbenim sistemom.

 S prvim petletnim planom (1953-57) se je odnos vlade začel spreminjati. Podatki popisa prebivalstva leta 1953 in potrebe planskega usklajevanja teh podatkov z ekonomskimi viri so vodili do sproščanja omejitev pri splavu in večje podpore načrtovanju družine. Leta 1956 so prvič začeli kampanjo načrtovanja rojstev. Vodilni politiki so v letih 1954-57 večkrat javno podprli načrtovanje rojstev. Leta 1957 je tudi Mao odredil, da je treba načrtovanje družine spodbujati, sprejeti desetletni program načrtovanja družine in izpolniti njegove cilje (Zheng, Jian idr., 1981).

 Vendar je bilo vse to kratkega daha. Že leta 1958 je Mao vpeljal novi ekonomski program znan kot Veliki skok naprej. Načrtovanje družine je bilo izenačeno z maltuzijanizmom. Prevladal je slogan »več ljudi je boljše«. Prebivalstvena vprašanja in teorije so postala tabu. Ironično pa je, da je ravno v teh letih rodnost padla, rast prebivalstva pa se je zmanjšala. V letih 1959-62 se je prebivalstvo celo zmanjšalo. Razlog je bil v hudi lakoti in v drugih ekonomskih težavah, ki jih je povzročila politika Velikega skoka. Že leta 1962 pa je sledila druga kampanja načrtovanja rojstev. Vlada je ustanovila urad za načrtovanje rojstev, uvedla cilje rasti prebivalstva, sprejela milejše zakone o splavu in sterilizaciji, spodbujala uporabo kontracepcije in poznejše poročanje. Politični voditelji so ponovno razglašali, da je načrtovanje družine napredno in po svoji naravi komunistično. Kljub vsemu pa je tudi ta preobrat podrla kulturna revolucija v letu 1966. Načrtovanje družine je bilo ponovno ukinjeno, proizvodnja in prodaja kontracepcijskih sredstev sta bili opuščeni, pa tudi administrativne kontrole pri starosti poročanja ni bilo več. Sledila je hitra rast prebivalstva, pomanjkanje stanovanj in zaposlitev, nazadovanje izobraževalnih in kulturnih standardov ter celo pojav novih nepismenih.

 Kulturni revoluciji je sledila vzpostavitev reda v letu 1971 in z njim tretja kampanja načrtovanja rojstev. Slednje je končno dobilo polno veljavo, njegovi cilji pa so bili razglašeni kot »pozno, redko in malo«. Leta 1973 so prvič vgradili prebivalstvene cilje v petletni gospodarski plan, naslednje leto pa je predsednik Mao ponovno poudaril, da je potrebno rast prebivalstva kontrolirati. Po smrti predsednika leta 1976 in obračunu z levičarji (»tolpa štirih«) so novi voditelji razglasili politiko štirih modernizacij (kmetijstvo, industrija, obramba in znanost) in javno poudarili, da je njihov uspeh odvisen od dosega ničelne rasti prebivalstva v bližnji prihodnosti.

 To prvo zelo razburkano obdobje v razvoju Kitajske in njene prebivalstvene politike je sklenila sprememba ustave leta 1978. V ustavo so zapisali, da država zagovarja in spodbuja načrtovanje družine. Tudi v pravno formalni obliki je načrtovanje družine postalo osnovna dolžnost državljanov.

**3 POLITIKA ENEGA OTROKA NA DRUŽINO: 1980 – 2015**

Zelo radikalno in za marsikoga problematično politiko enega otroka na družino so na Kitajskem uvedli leta 1980 s četrto kampanjo načrtovanja rojstev. Tega leta je državni svet objavil poziv ljudem naj imajo samo enega otroka na družino, septembra istega leta pa je CK KP naslovil odprto pismo vsem članom partije z zahtevo, da prevzamejo vodilno vlogo pri uresničevanju tega cilja. Hkrati je voditelj partije in države Hua Guofeng razglasil cilj, da bo Kitajska omejila število prebivalstva na maksimalno 1,2 milijarde do leta 2000. Država je uvedla politiko ideološkega izobraževanja, ki jo je kombinirala z ekonomskimi in administrativnimi ukrepi. Leta 1980 je država sprejela zakon o porokah, ki je dvignil minimalno starost za ženske na 20 in za moške na 22 let. Za uspešnost prebivalstvene politike pa je bilo še bolj pomembno delno sproščanje kolektivizacije v kmetijstvu, ki je spremenila sistem spodbud in s tem povečala ekonomske razlike med ljudmi ter hkrati okrepila ekonomsko vrednost otrok. S tem pa je pomenila novo težavo za prebivalstveno politiko.

 Nova politika je bila sprejeta na vrhuncu demografskega prehoda, ko je prebivalstvo zelo hitro naraščalo in s tem grozilo, da bo onemogočilo razvoj države in štiri modernizacije. Popis prebivalstva leta 1982 je pokazal, da je imela Kitajska takrat le 19,5 % urbanega prebivalstva, visoko gostoto v najbolj naseljenih predelih ter izrazito neenakomerno regionalno porazdelitev. Navedimo še, da je tega leta 6,67% prebivalstva pripadalo narodnostnim manjšinam, za katere striktna politika enega otroka na družino ni veljala, vendar je bilo tudi za njih obvezno načrtovanje rojstev in v praksi omejitev na dva otroka na družino.

 V zelo strnjeni obliki lahko za politiko enega otroka na družino zapišemo, da se je do neke mere razlikovala med mestnimi in vaškimi območji. V mestih je bilo manj izjem, politika pa je bila bolj stroga. S prevzemom obveze, da bodo imeli le enega otroka, so si pari zagotovili materialno nagrado, podaljšan porodniški dopust, prednost pri zaposlitvi, dodelitvi stanovanja, zdravstveni oskrbi, sprejemu otroka v jasli, vrtec in šolo, pa tudi pravico do dodatka k pokojnini. V vaseh so takšni pari dobili enkratno denarno nagrado, gradbeno parcelo, zagotovilo vaške skupnosti, da bo ta poskrbela zanje v starosti ipd. Zlasti na vasi se je že v 1980ih letih pokazalo, da je uvajanje tržnih elementov gospodarjenja ponovno začelo spodbujati višjo rodnost. Zaradi tega so povečali število primerov, ko so ljudem dovolili rojstvo drugega otroka. Rojstvo treh in več otrok na družino pa je bilo strogo prepovedano (Malačič, 2006).

 Z uvedbo politike enega otroka na družino se je neposredni administrativni pritisk na posamezno kitajsko družino s strani kadrov načrtovanja družine in drugih uradnikov, ki je bil prisoten že v 1970ih letih, še znatno okrepil. Tudi sami kadri so namreč pod močnim pritiskom uresničevanja konkretnih ciljev, ki so podrobno razčlenjeni na regionalnih, mestnih in drugih lokalnih ravneh. Pritisk se širi od pogostega obiskovanja uradnikov, strogega izobraževanja in prepričevanja pa vse do odkritega nasilja. Preveč vneti lokalni politiki in aktivisti so posegali tudi po prisili pri sterilizaciji in vstavljanju materničnih vložkov, pa tudi po umetnem prekinjanju nedovoljenih nosečnosti, pogosto tudi v poznih fazah le teh. O tej plati prebivalstvene politike na Kitajskem večinoma molčijo. Ne glede na to pa je možno skleniti, da veliko ljudi na Kitajskem prostovoljno izvaja predpisano politiko, hkrati pa je tudi veliko dokazov, da tako velikega in hitrega znižanja rodnosti ne bi bilo brez odločne administrativne podpore in moči vladajoče partije in države.

 Do začetka 21. stoletja je politika enega otroka na družino temeljila bolj na političnih kot pravnih osnovah in sredstvih ter bolj na predpisih in uredbah lokalnih oblasti, ki so bile najbolj odgovorne za izvajanje te politike. Sama politika se v tem obdobju ni bistveno spreminjala, čeprav so se oblasti trudile odpravljati večje zlorabe in korupcijo. Razvoj je bil v tem času v skladu s širšimi spremembami v kitajski družbi in je šel v smeri od političnih improvizacij Maove dobe proti večjemu pomenu prava in zakonov. Vse to je vodilo do tega, da sta CK KP in Državni svet Kitajske leta 2000 sprejela odločitev o okrepitvi politike prebivalstva, načrtovanja družine in ustalitve nizke rodnosti. KP je jasno zapisala, da podpira vse osnovne značilnosti dotedanje politike. S tem je izrazila podporo stabilnosti politike, hkrati pa je predvidela spremembe v prihodnje, ki bi se naj nanašale predvsem na izboljšanje kvalitete prebivalstva in na večji pomen ekonomskih in drugih spodbud. Kvaliteto so pojmovali izrazito zdravstveno, predvsem bi se naj izboljšalo zdravje otrok in žena. Na osnovi te odločitve je bil konec leta 2001 končno sprejet Zakon o prebivalstvu in načrtovanju rojstev, s katerim se je tako dolgo odlašalo (PCR Law on Population, 2002). Ta zakon je po eni strani konkretiziral politično odločitev partije in države, po drugi strani pa je postavil pravne temelje v obliki splošnih načel, vloge planskih aktov, mikro regulacije reprodukcije, ukrepov in aktivnosti na področju spodbud in zdravstvenih storitev, pa vse do legalne odgovornosti (Winkler, 2002). Zakon se je začel izvajati 1. 9. 2002. Zakon je v osnovi zakoličil politiko enega otroka na družino za naslednjih 15 let, hkrati pa je namenoma izpustil nekatere probleme, npr. velikega števila nelegalnih rojstev in s tem Kitajcev, ki nimajo pravnega statusa in pretiranega porušenja spolnega ravnovesja v času trajanja politike, pri drugih pa je pustil precej nejasnosti, ki na lokalni ravni omogočajo še naprej trdo uveljavljanje planskih ciljev.

 Tukaj ne moremo podrobneje obravnavati izjem in vseh fines politike enega otroka, ki so postajale številčnejše v kasnejših letih njene veljave, ko je bilo vse več ljudem dovoljeno, da so imeli še drugega otroka. Povejmo pa, da je bilo z leti tudi vse več konkretnih predlogov, kako preiti najprej na dva otroka na družino in kasneje na popolno sprostitev (Yi, 2007). Ob dejstvu, da je Kitajska dosegla raven rodnosti, ki ni več zagotavljala enostavnega obnavljanja prebivalstva že v 1990ih letih, je težko razumeti, zakaj je kitajsko vodstvo (pre)dolgo vztrajalo pri tej politiki. Vmes se je Kitajska hitro razvijala in modernizirala, demografski prehod se je že zdavnaj končal, prebivalstvo se je začelo (pre)hitro starati, politike enega otroka na družino pa niso opustili vse do leta 2015. Odgovor verjetno leži v želji po stabilnosti in strahu pred prehitrim sproščanjem in vrnitvijo starega.

 Na koncu te točke povejmo, da je z današnjega vidika težko razumeti, zakaj se je kitajsko politično in državno vodstvo na prehodu iz 1970ih v 1980ta leta odločilo za tako skrajno obliko prebivalstvene politike. Podrobnejša analiza pa pokaže, da so osnovne predpostavke in konstrukcijo »prebivalstvene krize« na Kitajskem povzeli po zahodni znanosti in delovanju povezav, kot je npr. Rimski klub, ki so v tistem času glasno opozarjale na to, da bo prehitra rast prebivalstva ogrozila gospodarski razvoj (Greenhalgh, 2003). Kitajsko prebivalstvo je sredi demografskega prehoda izredno hitro naraščalo. Projekcije na osnovi take hitre rasti pa so kazale skrb zbujajoče visoke številke. V začetku 1980ih se je prebivalstvo podvojilo v 33 letih, ko je leta 1982 po popisu preseglo milijardo. Ob taki rasti bi okrog leta 2010 štelo že dve milijardi in to bi po mnenju kitajskih voditeljev ne le ogrozilo štiri modernizacije ampak razvoj gospodarstva in družbe nasploh. Po drugi strani pa kitajske politike enega otroka na družino ni mogoče povsem reducirati na politiko načrtovanja rojstev oziroma družine. Politika enega otroka in širša prebivalstvena politika se vključujeta v petletne gospodarske plane in sta del državnega vodenja in masovnega izvajanja, ki je bolj ali manj (ne)prostovoljno. Hkrati pa se Kitajska tudi trudi, da bi bila vse bolj del širše politike države blaginje ob tem, da je že sicer del državne socialne in ekonomske politike.

**3 POLITIKA DVEH IN ZATEM TREH OTROK NA DRUŽINO: 2016+**

Kitajsko politiko in strokovnjake je že dolgo časa skrbelo, kako izpeljati »rahel pristanek« zelo stroge in (pre)dolgo trajajoče politike enega otroka na družino. Postopno sproščanje omejitev je bilo prisotno dalj časa, vendar so politiki odlašali s prehodom na politiko dveh otrok na družino vse do leta 2016 (Xiaoyu, 2021). Od tega leta naprej so se lahko vsi pari, ki so to želeli, odločili za rojstvo dveh otrok. Sprememba politike je bila sprejeta, ko je stopnja celotne rodnosti v državi bila 1,5 otroka na žensko, moderno kontracepcijo je uporabljalo okrog 85 % parov v rodni dobi, 51 % ljudi je živelo v mestih, rodilo se je 116 dečkov na 100 deklic, povprečna letna stopnja rasti prebivalstva je bila 0,43 %, deleža 0-14 let in 65+ let starosti sta bila zaporedoma 18 in 10 %, življenjsko pričakovanje ob rojstvu za moške in ženske je bilo zaporedoma 75 in 78 let, prebivalstvo pa je leta 2015 znašalo 1396,7 milijonov (Asian Data Sheet, 2018). Dodajmo še, da je bruto nacionalni dohodek na prebivalca po kupni moči znašal leta 2014 13.130 ameriških dolarjev (Pison, 2015).

 Podobno kot so projekcije v poznih 1970ih letih napovedovale zelo hitro rast prebivalstva, novejše projekcije prebivalstva Kitajske vsaj v zadnjih tridesetih letih napovedujejo zelo hitro staranje prebivalstva. Ker je osnovni vzrok staranja prebivalstva prenizka rodnost, je razumljivo, da je politika enega otroka na družino staranje prebivalstva še posebej pospešila. To pa pomeni, da se bo Kitajska soočala z veliko starega in postopnim zmanjševanjem aktivnega prebivalstva. Prvo skrbi politike zaradi tega, ker nimajo vzdržnega modernega pokojninskega sistema, drugo pa zaradi morebitnega pomanjkanja delovne sile in znižanja konkurenčnosti gospodarstva.

 Kar smo navedli v prejšnjem odstavku je skupaj z geopolitičnimi in obrambnimi razmisleki vodilo do tega, da je KP Kitajske 31. maja 2021 sprejela odločitev, da bo kratkoživo politiko dveh otrok na družino zamenjala s politiko treh otrok na družino (Xiaoyu, 2021). Osnovna logika te politike je enaka kot pri ostalih dveh politikah. Ta je, da imajo pari lahko sedaj do tri otroke, ne pa tudi več. Očitno se predlogi nekaterih strokovnjakov, da bi sprostili omejitve in uvedli svobodno odločanje o rojstvih vsaj do tega leta še niso uresničili.

 Tako o politiki dveh kot o politiki treh otrok je še težko obširneje pisati, ker sta še čisto sveži. Strokovnjaki in verjetno tudi politiki se zavedajo, da bodo morali ljudi spodbujati, da se bodo odločali za dva ali tri otroke, morali bodo poskrbeti za jasli in vrtce, za otroške dodatke in druge ukrepe, ki bodo znižali stroške družin z otroki. Zelo pomembno pa bo, kako se bo Kitajska spopadla s povsem nasprotnim ciljem, kot je bil pri politiki enega otroka, ko je šlo za zniževanje rodnosti, ki že po naravi pojava poteka hkrati z gospodarskim razvojem. Pri povečevanju rodnosti pa bo treba omenjeni naravni potek preobrniti navzgor. Današnje razvite države pri tem niso bile posebej uspešne, pa tudi ljudje so ukrepe za spodbujanje rodnosti preveč hitro vzeli za samoumevne in jih niso več povezovali s pronatalitetnimi cilji. Kitajska lahko doda že znanim politikam in ukrepom v razvitih državah partijsko disciplino in državni pritisk, ki pa verjetno ne bosta bistveno dvignila stopenj rodnosti.

**5 SKLEP**

Kitajska politika prebivalstva je prehodila v preteklih malo več kot 70 letih vladavine komunistične partije dolgo pot. V prvih 30 letih je nihala med skrajnostmi popolne stihije in socialistične vere v svetlo prihodnost na eni in zavedanjem, da je družbi potrebna modernizacija in načrtovanje družine na drugi strani. Na vrhuncu demografskega prehoda, ko so matematični modeli projekcij prebivalstva kazali možnost povečanja prebivalstva na 2 milijardi v dobrih 30 letih, so se politični voditelji odločili za strogo politiko enega otroka na družino. V naslednjih 35 letih je bila politika zelo skopa pri dovoljevanju izjem, predvsem pa je politika enega otroka na družino trajala precej dalj, kot bi bilo potrebno. To je privedlo do tega, da sta si sledili politiki dveh in od leta 2021 naprej treh otrok zelo hitro, hkrati pa bo pri slednjih dveh in še posebej zadnji veliko težje uresničevati cilje, kot če bi politiko enega otroka opustili vsaj 10 let prej.

 Kitajska je s prikazano politiko uspela pospešiti zniževanje rodnosti in skrajšati demografski prehod, kar nekaterim drugim nerazvitim državam, npr. Indiji, ni uspelo. Uspela je tudi omejiti najvišje število prebivalstva, ki ne bo bistveno preseglo 1,4 milijarde. Za vse to so država in še bolj posamezniki in njihove družine plačali precej visoko ceno. Mnenja o tem, ali je bilo to treba, se bodo verjetno zmeraj razlikovala. Šele prihodnja leta pa bodo pokazala, ali bo Kitajski uspelo tudi dvigniti rodnost in zagotoviti nemoteno obnavljanje prebivalstva z rodnostjo okoli 2,1 otroka na žensko. Razvite države pri tem še niso bile uspešne.

**Literatura in viri**

1. *Asian Demographic and Human Capital Data Sheet 2018* (2018) ADRI, and IIASA, Shanghai, China and Laxenburg, Austria.
2. Banister, J. (1984) An Analysis of Recent Data on the Population of China, *Population and Development Review,* No. 2, The Population Council, New York.
3. Calot, G. (1984) Donnees nouvelles sur evolution demographique chinoise. *Population,* 4-5/1984, INED, Paris.
4. Greenhalgh, S. (2003) Science, Modernity, and the Making of China's One-Child Policy. *Population and Development Review,* No. 2, The Population Council, New York.
5. Malačič, J. (2006) *Demografija. Teorija, analiza, metode in modeli*. 6. Izdaja, Ekonomska fakulteta, Ljubljana.
6. Pison, G. (2015) The Population of the World (2015). *Population and Societies,* No. 525, INED, Paris.
7. Population and Birth Planning in the PR China (1982) *Population Reports,* Ser. J, No. 25, The Johns Hopkins University, Baltimore.
8. PRC Law on Population and Birth Planning (2002) *Population and Development Review,* No. 3, The Population Council, New York.
9. United Nations (2007) *World Population Prospects,* New York.
10. Zheng, L., Jian, S. idr. (1981) *China,s Population:Problems and Prospects.* New World Press, Beijing.
11. Winkler, E. A. (2002) Chinese Reproductive Policy at the Turn of the Millennium: Dynamic Stability. *Population and Development Review,* No. 3, The Population Council, New York.
12. Xiaou, W. (2021) Nation,s new 3-child policy seen as timely. *China Daily*, June 4-10.
13. Yi, Z. (2007) Options for Fertility Policy Transition in China. *Population and Development Review,* No. 2, The Population Council, New York.